Legal Document

Category: 1957

Text:
69. ΝΟΜΟΣ υπ’ αριθ. 1028 της 26/29 Φεβρ. 1980 (ΦΕΚ Α' 51) Περί τροποποιήσεως διατάξεών τινων του Νόμ. 821/1978 "περί αφαιρέσεων και μεταμοσχεύσεων βιολογικών ουσιών ανθρωπίνης προελεύσεως" και άλλων τινών διατάξεων. Άρθρ.1-2.-(Καταργήθηκαν από το άρθρ. 15 Νόμ. 1383/1983, τόμ. 34 σελ. 256,263). Άρθρ.3.-(Αντικαθίσταται το άρθρ. 11 Νόμ. 991/1979, τόμ. 34, σελ. 250,03). Άρθρ.4.-1.Υπομηχανικοί πτυχιούχοι των, περί ων το άρθρ. 4 του Νόμ. 915/1979 "περί τροποποιήσεως και συμπληρώσεως της περί Τ.Σ.Μ.Ε.Δ.Ε νομοθεσίας", καταργηθεισών Σχολών, έχοντες ετέραν κυρίαν ασφάλισιν, υπάγονται εις την ασφάλισιν του Τ.Σ.Μ.Ε.Δ.Ε., κατόπιν αιτήσεώς των υποβαλλομένης εντός τριών μηνών από της ενάρξεως ισχύος του παρόντος νόμου, υπό όρους και προϋποθέσεις αίτινες θέλουν ορισθεί δια Π.Δ/τος εφ’ άπαξ εκδοθησομένου μετά σύμφωνον γνώμην του Δ.Σ. του Τ.Σ.Μ.Ε.Δ.Ε., βάσει αναλογιστικής μελέτης. Οι ανωτέρω υποχρεούνται όπως μετά της αιτήσεως εγγραφής υποβάλουν και τα απαραίτητα στοιχεία δια την κατάρτισιν της αναλογιστικής μελέτης. Η μελέτη αύτη θέλει συνταχθή εντός 9 μηνών από της ενάρξεως ισχύος του παρόντος νόμου, δι’ απ’ ευθείας αναθέσεως, υπό του Ταμείου, εις αναλογιστήν υποδεικνυόμενον υπό της Ενώσεως Ελλήνων Αναλογιστών. 2.Πάσα διάταξις θεσπισθείσα μετά την ισχύν του Νόμ. 915/1979 και ορίζουσα άλλως θέματα ασφαλίσεως παρά τω Τ.Σ.Μ.Ε.Δ.Ε. των περί ων το παρόν άρθρον πτυχιούχων υπομηχανικών ή προβλέπουσα την υπαγωγήν εις την ασφάλισιν του Ταμείου πτυχιούχων Μέσων Τεχνικών Σχολών Εργοδηγών Δομικών Έργων Ν.Δ. 1097/1942, κυρωθέντος δια του Ν.Δ. 2628/1953, των καταργηθεισών δια του υπ’ αριθ. 671/1961 Β.Δ/τος, καταργείται. Ομοίως καταργείται, πάσα διάταξις ρυθμίζουσα άλλως θέματα περί ων η παρ. 8 του άρθρ. 6 του Α.Ν. 2326/1940, η προστεθείσα δια του άρθρ. 4 του Νόμ. 915/1979. 3.Η ισχύς του παρόντος άρθρου άρχεται από 1ης Απρ. 1980. Άρθρ.5.-Η ισχύς του παρόντος νόμου άρχεται από της δημοσιεύσεως αυτού δι’ της Εφημερίδος της Κυβερνήσεως, εκτός αν άλλως ορίζεται εν αυτώ.